Бэлагъы Къантемыр дэлэжьэну и хъуэпсапIэщ
Къэбэрдей-Балъкъэрым щытраха «Чики» сериалым хэт Шмыковэ Варварэ и хъуэпсапIэщ ди хэкуэгъу режиссёр, сценарист икIи оператор Бэлагъы Къантемыр дэлэжьэну.
Шмыковэм ар къыщыхигъэщащ журналист Гордеевэ Екатеринэ жэпуэгъуэм ипэхэм YoTube каналым дригъэкIуэкIа интервьюм. Актрисэм Бэлагъым жриIащ дэлэжьэну и нэ къызэрикIыр, ауэ режиссёрым и проектым Варварэ зэкIэ иригъэблэгъакъым.
Къэбэрдей-Балъкъэрым щылэжьа Сокуров Александр и гъэсэн Бэлагъы Къантемыр хабжэ Урысейм и режиссёр щIалэхэм ящыщу зэфIэкI нэхъ ин дыдэ зиIэхэм. Ар цIэрыIуэ ирихъуащ «Теснота», «Дылда» и фильмхэм. 2017 гъэм Канны щекIуэкIа кинофестивалым Бэлагъы Къантемыр «Фипресси» саугъэтыр къыщихьащ «Теснота» фильмым папщIэ. ИлъэситI дэкIри, а кинофестиваль дыдэм ар режиссёр нэхъыфIу къыщалъытащ «Дылда» фильмым и фIыгъэкIэ. А гъэ дыдэм Тарковский Андрей и фэеплъу къызэрагъэпэща «Зеркало» XVIII дунейпсо кинофестивалым и саугъэт нэхъыщхьэр а лэжьыгъэм къыхуагъэфэщащ. Стокгольм къалэм нэгъабэ щекIуэкIа кинофестивалым саугъэт щхьэхуэ — Китайм и художник цIэрыIуэ Вэйвэй Ай и Iэдакъэ къыщIэкIа статуэткэр — къыщратащ «Дылда» фильмым папщIэ.
БЖЬЫХЬЭЛI Розэ.
